เหล้าองุ่นจากออสเตรเลีย กำลังเป็นที่นิยมในเมืองไทย
เหล้าองุ่นจากออสเตรเลียเป็นที่นิยมในเมืองไทยไม่น้อย เพราะนอกจากรสชาดจะดีพอที่จะแข่งขันในระดับนานาชาติได้แล้ว ราคายังน่ารักด้วย
และสำหรับผู้ที่สนใจ ถ้าคอยสดับตรับฟังให้ดีจะพบว่าเหล้าองุ่นจากออสเตรเลียอาจจะยังมีราคาและรสชาดในระดับที่ยังน่ารักอยู่ต่อไปอีกระยะหนึ่งเท่านั้น ในปีที่แล้ว การส่งออกเหล้าองุ่นของออสเตรเลียลดลงเกือบ 10% นับเป็นครั้งแรกที่ปริมาณการส่งออกเหล้าองุ่นลดลงในช่วงสิบปีที่ผ่านมาและเป็นสัญญาณที่บ่งบอกว่า อุตสาหกรรมเหล้าองุ่นของออสเตรเลียอาจจะต้องมีการปรับเปลี่ยนกันบ้างแล้ว ปัจจัยสำคัญที่นักวิเคราะห์ยกมาพูดถึงคือการแข่งขันจากแหล่งผลิตเหล้าองุ่นที่มีต้นทุนการผลิตต่ำกว่าอย่างเช่น ชิลี อาร์เจนทิน่าและแอฟริกาใต้และรสนิยมของผู้บริโภคที่เปลี่ยนแปลงอยู่ตลอดเวลา ในช่วงไม่กี่ปีมานี้ ภาวะอากาศที่แห้งแล้ง โดยเฉพาะในบริเวณภาคตะวันออกเฉียงใต้ซึ่งเป็นแหล่งปลูกองุ่น ทำให้เจ้าของไร่องุ่นต้องเพิ่มค่าใช้จ่ายในการชลประทานและค่าแรงงานที่ค่อนข้างสูงของออสเตรเลียส่งผลกระทบต่อสมรรถนะในการแข่งขันในตลาดต่างประเทศ แต่ราคาเหล้าองุ่นจากออสเตรเลียที่ขายในต่างประเทศเวลานี้ต่ำกว่าที่เคยขายได้เมื่อ 10 ปีที่แล้วราวๆ 25% ตลาดใหญ่สำหรับเหล้าองุ่นจากออสเตรเลียคืออังกฤษซึ่งเวลานี้มีความต้องการที่ชลอตัวลงมาก แต่อย่างน้อยการส่งออกไปยังสหรัฐยังไปได้สวย บรรดาผู้เชี่ยวชาญในธุรกิจการค้าเหล้าองุ่นให้ความเห็นว่าออสเตรเลียน่าจะหันมาให้ความสนใจกับตลาดในเอเชีย โดยเฉพาะจีน และญี่ปุ่น Kym Anderson นักเศรษฐศาสตร์ของมหาวิทยาลัย Adelaide บอกว่าตลาดทั้งสองกำลังโตแม้จะโตจากฐานที่ไม่ใหญ่ และเศรษฐกิจกำลังตกสะเก็ดแต่รสนิยมของผู้บริโภคกำลังเปลี่ยนไปทั้งในญี่ปุ่นและจีนคนชั้นกลางกำลังนิยมเหล้าองุ่นแดง ซึ่งออสเตรเลียผลิตได้อร่อยทีเดียว ออสเตรเลียเป็นประเทศผู้ผลิตเหล้าองุ่นที่อร่อยแต่ไม่แพงส่งออกรายใหญ่เป็นอันดับที่สี่ของโลกโดยมีตลาดใหญ่อยู่อังกฤษและสหรัฐ แต่ผู้เชี่ยวชาญเชื่อว่า ถ้าออสเตรเลียจะประสบความสำเร็จต่อไปในอุตสาหกรรมเหล้าองุ่นแล้วจะต้องหันมาผลิตเหล้าองุ่นราคาแพง เพราะฉะนั้นในตอนนี้ถ้าใครนิยมเหล้าองุ่นออสเตรเลีย ซึ่งอร่อย และราคาพอสมน้ำสมเนื้อแล้วละก็อาจจะหาซื้อมาเก็บตุนไว้ก่อนที่จะสายไป